b'\n_START_ARTICLE_\nKvinner i hvitt\n_START_PARAGRAPH_\nKvinner i hvitt (spansk: Damas de Blanco) er en opposisjonsbevegelse av kvinner p\xc3\xa5 Cuba. Den best\xc3\xa5r av ektefeller og andre slektninger til opposisjonelle som har blitt fengslet av Castro-regimet. _NEWLINE_Bevegelsen ble grunnlagt i 2003, etter at 75 mannlige journalister, forfattere og menneskerettighetsforkjempere ble fengslet av myndighetene. Kvinnene protesterer mot fengslingene gjennom \xc3\xa5 g\xc3\xa5 til messe hver s\xc3\xb8ndag i hvite kl\xc3\xa6r. Den hvite farven symboliserer de fengsledes uskyld. _NEWLINE_Kvinner i hvitt fikk Europaparlamentets Sakharovpris i 2005 sammen med organisasjonen Reportere uten grenser og den nigerianske menneskerettighetsadvokaten Hauwa Ibrahim. Representanter for organisasjonen ble nektet utreise fra Cuba og kunne f\xc3\xb8rst reise til Brussel for \xc3\xa5 motta prisen i april 2013.'